2-mavzu: Boshlangʻich ta’limning yangi avlod darsliklari va o‘quv qo‘llanmalari tahlili.
(2 soat amaliy mashg‘uloti)
Reja: 
1 Boshlang‘ich ta’lim fanlari uchun yaratilgan yangi darslik va o‘quv-uslubiy qo‘llanmalar tahlili haqida.
2. Alifbe, ona tili, oʻqish savodxonligi, matematika, tabiiy fanlar, tarbiya, informatika va axborot texnologiyalari, tasviriy san’at, texnologiya fanlari darsliklarining tahlili, muammolari. 
3.Alifbe, ona tili, oʻqish savodxonligi, matematika, tabiiy fanlar, tarbiya, informatika va axborot texnologiyalari, tasviriy san’at, texnologiya fanlari darsliklardagi muammolarni  bartaraf etish yo‘llari.  

Prezident Shavkat Mirziyoyev 2022-yil 20-dekabr kuni Oliy Majlisga va Oʻzbekiston xalqiga murojaatnomasida ta’lim sohasida boshlangan islohotlarni davom ettirish zarurligini ta’kidladi. Prezidentning 2023-yilga oid Davlat dasturi toʻgʻrisidagi farmoni loyihasida “2023/2024 oʻquv yilidan boshlab bosqichma-bosqich umumiy oʻrta ta’lim muassasalarida oʻquvchilarni umuminsoniy va milliy qadriyatlar, vatanparvarlik ruhida tarbiyalash, shuningdek, ularda kommunikativ koʻnikmalar, tanqidiy va kreativ fikrlash, hamkorlikda ishlash, tadqiqotchilik kabi koʻnikmalarni shakllantirishga yoʻnaltirilgan yangi oʻquv dasturlarini amaliyotga kiritilish” vazifasi belgilangan.
Buning uchun 1−4-sinflarni “ilgʻor xorijiy tajriba” asosida ishlab chiqilgan darsliklar boʻyicha oʻqitish (farmon loyihasi ilovasida — 2023-yil davlat dasturida bu vazifa “boshlangʻich sinf darsliklarini Ilgʻor standartlar asosida joriy etish” tarzida belgilangan), 5−11 sinflar uchun esa “STEAM fanlari darsliklarini ixtisoslashgan ta’lim muassasalari darsliklari va oʻquv-metodik majmualari asosida, shu jumladan xorijiy tajribani inobatga olgan holda joriy etish boʻyicha aniq choralarni belgilash” singari vazifalar qoʻyilgan. Xuddi shu yerda savollar tugʻiladi.
Yangi oʻquv dasturlari?
Farmon loyihasi matnidagi ifodadan (8b bandi) kelib chiqib xulosa qilinsa, yangi oʻquv dasturlarini 2023/2024 oʻquv yilidan boshlab bosqichma-bosqich joriy etish kutilmoqda. Farmon ilovasiga muvofiq esa, Milliy oʻquv dasturini joriy qilish davom ettiriladi (167-band). Hujjat tasdiqlansa, bu ikki vazifadan qaysi biri bajarilishi kerak boʻladi?
“Malakali pedagog, ilmiy xodimlar, psixolog va xorijiy ekspertlarni jalb qilgan holda Milliy oʻquv dasturini ishlab chiqish” vazifasi prezidentning 2020-yil 6-noyabrdagi farmoni bilan Xalq ta’limi vazirligi va Ta’lim sifatini nazorat qilish davlat inspeksiyasiga topshirilgan edi. Prezidentning tegishli farmonlari bilan tasdiqlangan 2022 — 2026-yillarga moʻljallangan Yangi Oʻzbekistonning taraqqiyot strategiyasida (42-maqsad) va 2022 — 2026-yillarda xalq ta’limini rivojlantirish boʻyicha milliy dasturda 2026-yilgacha mazkur dasturni toʻliq amaliyotga joriy qilish koʻzda tutilgan. 2017-yilda 12 yillik ta’lim uchun tasdiqlangan umumiy oʻrta va oʻrta maxsus ta’limning avvalgi davlat ta’lim standartlari 2021-yildan oʻz kuchini yoʻqotgan.
Respublika ta’lim markazi ma’lumotlariga koʻra, 22 ta fan boʻyicha oʻquv dasturlarini ishlab chiqishga 246 nafar ekspert, shu jumladan, maktab oʻqituvchilari, metodistlar, oliy oʻquv yurtlari professor-oʻqituvchilari hamda BMT Bolalar jamgʻarmasi (UNICEF) va AQShning Ilgʻor taraqqiyot agentligi (USAID) ekspertlari jalb etilgan. Markazning ta’kidlashicha, “milliy oʻquv dasturlari XXI asr talablaridan kelib chiqqan holda oʻquvchilarda rivojlanishi kerak boʻlgan koʻnikmalarni belgilab beradi”. Ta’lim sifatini nazorat qilish davlat inspeksiyasi esa, oʻz navbatida, maktab oʻquv dasturlarining maktabgacha, professional va oliy ta’lim dasturlari bilan uzviyligini ta’minlash uchun 600dan ortiq mutaxassislar jalb etilgani haqida ma’lumot bergan edi.
Fan va texnologiyalar taraqqiyotining jadallik bilan amalga oshishi, raqamli iqtisodiyotga oʻtish bilan bogʻliq jarayonlar yangi ijtimoiy-iqtisodiy, siyosiy va madaniy oʻzgarishlarni keltirib chiqarmoqda. Bu esa, oʻz navbatida, globallashuv va integrallashuv sharoitida barcha sohalarda kuchli raqobat muhitini shakllantirib, pirovardida taʼlim sohasiga nisbatan yangi talablarni qoʻymoqda.
Dunyo miqyosidagi keskin raqobatga bardosh bera oladigan Milliy taʼlim tizimini yaratish zarurati paydo boʻldi. Shuningdek, umumiy oʻrta taʼlimni yangi rivojlanish bosqichiga koʻtarish maqsadida ilgʻor milliy va xorijiy tajribalar, Ilgʻor baholash dasturlari talablarini inobatga olgan holda oʻquv dasturlari, oʻqitish metodikasi va taʼlim sifatini baholash tizimini takomillashtirish vazifalari belgilab berildi.
Umumiy oʻrta taʼlimning yangi oʻquv dasturi 6 komponent – umumiy oʻrta taʼlimning malaka talablari, umumtaʼlim fanlarining konsepsiyalari, oʻquv reja, fanlarning oʻquv dasturlari, oʻqitish metodologiyasi va baholash tizimidan iborat.   Mazkur dasturni ishlab chiqish, ekspertiza va tajriba-sinovdan oʻtkazish hamda bosqichma-bosqich amaliyotga joriy etish samaradorligini taʼminlash maqsadida yuqori salohiyatli milliy va Ilgʻor ekspertlar, jumladan, UNICEF, UCAID va boshqa Ilgʻor tashkilotlar tomonidan taqdim etilgan xorijiy konsultantlar bilan tizimli ishlash tashkil etildi.
Fanlar soni koʻpligi oʻquvchining fanni oʻzlashtirishi uchun ajratadigan vaqt me’yorini oshirib yuboradi. Masalan, umumta’lim maktablarida 5-6 ta fan uchun har kuni oʻrtacha 4,5 yoki 5 soat vaqt ajratiladi.
Oʻquvchi darsda oʻtilgan fanlar yuzasidan uyda tayyorlanishi uchun har bir fanga taxminan 20-30 daqiqadan vaqt ajratadi. Ya’ni uyga vazifani bajarish uchun oʻquvchi oʻrtacha 2-3 soat vaqt ajratadi. Agar unga koʻmaklashuvchi shaxs boʻlmasa, oʻquvchidan uyga vazifani bajarish yanada koʻproq vaqtni talab etadi.
Guvohi boʻlganimizdek, oʻquvchi har kuni 7-8 soat vaqtini oʻquv fanini oʻzlashtirishga sarflamoqda.
Ilgʻor tajribada, misol uchun, Finlandiya tajribasiga koʻra, oʻquvchilar har kuni fanlarni oʻzlashtirish uchun 4 soat ajratadi.
Oʻquv darslari va oʻzlashtirish soatlari ortib ketishi natijasida:
Oʻquvchi mavzularni oʻzlashtirishga ulgurmaydi;
Bu esa uning fanga nisbatan qiziqishini susaytiradi;
Natijada oʻquvchi darsdan bezib, oʻzlashtirish uchun ichki ragʻbat topmaydi;
Shuningdek, oʻquvchida oʻzining qiziqishlari, qoʻshimcha mashgʻulotlar uchun vaqt ajrata olmaydi.
Tahlillarga koʻra, amaldagi oʻquv dasturi asosida oʻquvchilarga haftasiga oʻrtacha 33 ta yangi mavzu oʻtiladi. Bu - oʻquvchi bir hafta mobaynida 33 ta mavzuni oʻzlashtirishi kerak degani. Amaldagi oʻquv dasturi asosida yaratilgan fanlar oʻrtasida oʻzaro uygʻunlik - integratsiya mavjud emasligi hisobiga oʻquvchilar olgan bilimlarni mantiqan bogʻlay olmaydi. Natijada darsda olgan bilimini hayotdagi vaziyatlarda qoʻllay olish koʻnikmasi rivojlanmay qoladi.
Amaldagi dasturda oʻquvchilar 1-sinfdan 11-sinfga qadar 6790 ta mavzuni oʻzlashtirishi kerak. Milliy oʻquv dasturi asosida mavzular sonini 40 foizga qisqarishi kutilmoqda.
Mavzular takroriy emas, bir-birini mantiqan davom ettiruvchi tarzda kiritiladi.
Avvalgi oʻquv dasturlari mazmuni 90 foiz nazariyadan iborat boʻlib, oʻqitish metodikasi yodlatishga yoʻnaltirilgan. Yangi Milliy oʻquv dasturi mazmuni 50 foiz nazariya, 50 foiz amaliyotdan iborat boʻladi va bu oʻquvchining mustaqil faoliyatini qoʻllab-quvvatlashga qaratilgan.
Oʻquv dasturlarida baholash esa faqat eslab qolgan bilimlar hajmini aniqlagan. Yangi dastur asosida oʻquvchilarda shakllangan koʻnikmalar baholanadi. Fanlar soni va oʻquv yuklamalari optimallashtirilib, oʻquvchilar qiziqishiga koʻra fanlarni tanlab oʻqish imkonini beruvchi variativ oʻquv dasturlar asosida hayotga va kasbiy faoliyatga tayyorlash imkoni yaratiladi.
Milliy oʻquv dasturi asosida fanlar chiziqli tartibda emas, spiralsimon tarzda oʻqitiladi. Ya’ni mavzular takroriy emas, bir-birini mantiqan davom ettiruvchi hamda soddadan murakkabga tomon yoʻnaltirilgan tarzda kiritiladi.
Maktablarda toʻliq milliy oʻquv dasturiga oʻtish 2025 yilda yakunlanadi. Buning uchun metodik yondashuv oʻzgarishi va yangicha darsliklar yoza oladigan mualliflar maktabi shakllanishi kerak boʻladi. 
Umumiy oʻrta ta’limning MOʻD oʻquv-me’yoriy hujjatlari: oʻquv reja va fanlarning oʻquv dasturlari, oʻqitish metodologiyasi va baholashni ishlab chiqish uchun asos boʻlib xizmat qiladi. Shuningdek, darsliklar, oʻqituvchilar uchun qoʻllanma - oʻqituvchi kitoblari, oʻquvchi ish daftari, oʻquv-metodik materiallari ta’lim resurslarini (shu jumladan texnik va ilmiy manbalarni) ishlab chiqish, takomillashtirish va rivojlantirish uchun asos boʻladi. U pedagogik amaliyotni va baholash yondashuvlarini qoʻllab-quvvatlaydi va ushbu elementlarning barchasini birlashtirishga imkon beradi. Umumiy oʻrta taʼlimning Milliy oʻquv dasturi 6 komponent – umumiy oʻrta taʼlimning malaka talablari, umumtaʼlim fanlarining konsepsiyalari, oʻquv reja, fanlarning oʻquv dasturlari, oʻqitish metodologiyasi va baholash tizimidan iborat. Vazirlar mahkamasining 2017-yil 6-apreldagi “Umumiy oʻrta, oʻrta maxsus va kasb-hunar taʻlimini davlat taʻlim standartlarini tasdiqlash toʻgʻrisida”gi 187-qarori orqali Oʻzbekiston Respublikasida uzluksiz taʻlim tizimini qayta shakllantirish va Xalq taʻlimini jahon andozalari darajasida tashkil etishga qaratilgan vazifalar keltirilgan. 2022-yil 11-mayda “2022-2026-yillarda xalq taʻlimini rivojlantirish boʻyicha milliy dasturni tasdiqlash toʻgʻrisida” Prezident farmoni bilan tasdiqlandi. Milliy oʻquv dasturi – har bir sinf bosqichi yakunida oʻquvchilardan kutiladigan natijalarni hamda bir sinfdan keyingi sinfga oʻtishni va oʻquvchi qanday natijalarni qoʻlga kiritishi kerakligi va baholash jarayonini tushuntirishda yoʻnalish beruvchi hujjatdir. Milliy oʻquv dasturida quyidagilar yetakchi oʻrin tutadi: - izchillik, - uzviylik, - uzluksizlik, -jamiyatning ijtimoiy-iqtisodiy taraqqiyoti, fan, texnika va ilgʻor texnologiyalar rivojining istiqbollari, Ilgʻor taʻlim standartlari darajasining mavjud holatini inobatga olish asosida, taʻlim mazmunini jahon taʻlim standartlariga moslashtirish; – ishlab chiqarish, fan va taʻlim integratsiyasini taʻminlash. 
2020-yilda yaratilishi boshlangan milliy oʻquv dasturlarida XXI asr ehtiyojlaridan kelib chiqib oʻquvchilarda shakllanishi kerak boʻlgan koʻnikmalar belgilangan. Dastur tarkibi 6 ta qismdan iborat: umumiy oʻrta taʼlimning malaka talablari; umumtaʼlim fanlarining konsepsiyalari; umumiy oʻrta taʼlimning oʻquv rejasi; umumtaʼlim fanlarining oʻquv dasturlari; umumtaʼlim fanlarini oʻqitish metodologiyasi; baholash tizimi. Bu komponentlarning atiga 3 tasigina eski Davlat taʻlim standartlari (DTS)da mavjud boʻlgan. Yangilanayotgan Milliy dasturda esa ular mukammallashtirilib, Ilgʻor standartlarga moslashtirilgan holda joriy etilmoqda. Respublika taʼlim markazdan olingan malumotlarga qaraydigan boʻlsak, Milliy oʻquv dasturi 22 fan doirasida har bir fanga alohida dastur ishlab chiqish rejalashtirilgan. Bu loyihalarni amalga oshirish uchun 246 nafar ekspert, shu jumladan, maktab oʻqituvchilari, metodistlar, oliy taʼlim muassasalari professor-oʻqituvchilari hamda UNICEF va USAID tashkilotlaridan Ilgʻor ekspertlar jalb qilingan.
Milliy oʻquv dasturini maktablarga 2025-yilgacha bosqichma-bosqich joriy qilish rejalashtirilgan. Bu metodik qoʻllanmalarda oʻquvchilarning kognitiv koʻnikmalari, tanqidiy va ijodiy fikrlashi, koʻp savodlilikni rivojlantirishga eʼtibor berilgan. 
Umumiy oʻrta taʼlimning malaka talablari umumtaʼlim fanlari boʻyicha taʼlim mazmunining majburiy minimumi va yakuniy maqsadlariga, oʻquv yuklamalari hajmiga hamda taʼlim sifatiga qoʻyiladigan talablardan iborat boʻlib, u quyidagicha: 
Bilim – oʻrganilgan maʼlumotlarni eslab qolish va qayta tushuntirib berish.   
Koʻnikma – oʻrganilgan bilimlarni tanish vaziyatlarda qoʻllay olish. 
Malaka – oʻrganilgan bilim va shakllangan koʻnikmalarni notanish vaziyatlarda qoʻllay olish va yangi bilimlar hosil qilish. 
Kompetensiya – mavjud bilim, koʻnikma va malakalarni kundalik faoliyatda qoʻllay olish qobiliyati. Ushbu malaka talablarini oʻzida mujassamlashtirgan har qanday oʻquvchi kelajakda oʻz oʻrnini topadi va dunyo standartlariga labbay deb javob bera oladi. Yangilanayotgan darsliklarimizdagi muhim oʻzgarishlardan:
– tabiatdagi jarayonlarni sodda va qiziqarli tushuntirish va oʻquvchilarda amaliy koʻnikmalarni shakllantirish maqsadida yangi “Tabiiy fan” (Sience) dasturi yetakchi Ilgʻor ekspertlar ishtirokida ishlab chiqildi; 
· matematika fanini sodda va qiziqarli tilda tushintirish maqsadadi fanning dasturi toʻ liq qayta koʻrib chiqildi.
Ilgʻor fikrlaydigan, qatʼiyatli, oʻz maqsadi sari harakat qiladigan, mustaqil qaror qabul qila oladigan, muammoni ijobiy yechadigan shaxslar jamiyat taraqqiyoti uchun kerak. Bunday shaxslar iqtisodiyotni rivojlantira oladi, jamiyatni boshqara oladi, hayotimizni oʻzgartira oladi. Milliy oʻquv dasturida XXI asr koʻnikmalarini singdirish orqali shunday shaxslarni tarbiyalashga harakat qilinmoqda.
Milliy dastur asosida yaratilgan boshlangʻich 1-4-sinf darsliklari, ularning ta’lim-tarbiyaviy ahamiyati, Milliy dastur asosida yaratilgan darsliklar yuzasidan oʻqituvchi kitobi, uning mazmun-mohiyati, kitob bilan ishlash metodikasi.
Darslik va oʻquv-metodik qoʻllanmalarni nashrga tayyorlashda asosiy e’tibor mazmun va sifat jihatidan ilgʻor talablarga javob berishiga qaratilmoqda. Buning uchun amaliyotchi oʻqituvchilar hamda fan metodistlari hamda salohiyatli olimlar tomonidan darsliklar bir necha bor ekspertizadan oʻtkazilgan. Ekspertiza xulosalari asosida esa darsliklar mualliflari, nashriyot xodimlari hamda fan metodistlari hamkorligida darsliklar qayta ishlanib, mazmuni va illyustratsiyalariga tegishli oʻzgartirishlar kiritilgan.
Bugungi kunda qayta nashrga tavsiya etilgan illyustratsiyasi eskirib ketgan, yorqin ranglarda boʻlmagan, chizilgan rasmlar oʻzining jozibadorligini yoʻqotgan darsliklarni takomillashtirish boʻyicha ishlar olib borilmoqda. Bu yilgi chop etiladigan darsliklar qayta nashrdagi darsliklar boʻlganligi sababli asosiy urgʻu darsliklarning mazmuni va dizayniga qaratildi.
Ilgʻor tajribalar asosida yaratilgan oʻquv yilida chop etiladigan darsliklarga kiritilgan oʻzgarishlar quyidagilar hisoblanadi.
Birinchi navbatda, oʻquvchilarning yoshi va psixo-fiziologik xususiyatlari inobatga olingan holda tayyorlandi.
Ikkinchidan, darslik mazmunida mavjud boʻlgan takrorlanishlar bartaraf etildi, Ilgʻor tajribaga suyangan holda darslikning dizayni va foto-illyustratsiyalariga oʻzgartirishlar kiritildi.
E’tiborli holat – fanlar kesimida fanlararo bogʻliqlik hamda sinflararo uzviylik ta’minlandi.
Yana bir muhim jihat shundan iboratki, darslik va oʻquv-metodik adabiyotlarning yangi avlodini yaratish boʻyicha darsliklar mazmuniga ilgʻor baholash dasturi oʻquvchilar yoshiga mos tarzda PIRLS, PISA, TIMSS talablari singdirildi.
Eng muhimi, darsliklar innovatsion yondashuv asosida tayyorlandi. Bunda oʻquvchilarni mantiqiy fikrlashga yoʻnaltirilgan ta’limiy oʻyinlar, mashqlar, masalalar va topshiriqlarga urgʻu berildi.
Biz raqamli texnologiyalar asrida, taʼlim karyerada muvaffaqiyat qozonishning, turmush farovonligini oshirishning bosh omiliga aylangan davrda yashayapmiz. Zamonaviy taʼlim bizning nafaqat bilim va koʻnikmalarimizni belgilab beruvchi mezon, balki bizning dunyoqarashimizni, bizning dunyo taraqqiyotiga qoʻshadigan hissamizni ham aks ettiruvchi muhim qadriyatdir.
Bugungi kundagi taʼlim faqatgina kurs va leksiyalar toʻplamidangina iborat emas. Endilikda u mustaqil taʼlim, elektron texnologiyalar va dars oʻtishning ilgʻor metodikalari konsepsiyasini oʻz ichiga oladi. Hozirgi kunda oʻquvchilar axborot olish va uni samarali oʻzlashtirish uchun axborot texnologiyalaridan foydalanishni oʻrganib olishdi.
Informatika va axborot texnologiyalari fani boʻyicha oʻquv dasturi
Hozirgi vaqtda dunyoning zamonaviy ilmiy manzarasini shakllantirishda informatika va zamonaviy axborot texnologiyalarining oʻrni, uning asosiy tushunchalari va qonuniyatlarining fundamental mohiyati, metodologiyasining universalligi yanada yaqqol namoyon boʻlmoqda.
“Informatika va axborot texnologiyalari” fani ham tushunchaviy apparat darajasida, ham vositalar, ya’ni voqelikni bilish usullari va vositalari jihatidan juda katta va tobora rivoj topib borayotgan fanlararo aloqalarga ega. “Informatika va axborot texnologiyalari” fani koʻplab sohalar uchun umumiy jamiyatni raqamlashtirish sharoitida axborot tili shakllangan “metafan”dir. 
[bookmark: _Hlk185883676]Ushbu fanni oʻrganish atrof-olamning koʻplab hodisa va jarayonlarini tushunish kalitini taqdim etadi. Informatika tomonidan ishlab chiqilgan koʻplab qoidalar, umuman axborot kommunikatsiya texnologiyalari (AKT) zamonaviy taraqqiyotning eng muhim texnologik yutuqlarini yaratish va ulardan foydalanishning asosi hisoblanadi. Informatika fanida metafan maqomiga ega boʻlgan koʻplab faoliyat turlari va imkoniyatlar shakllanadi va ular oʻsib kelayotgan yosh avlodning “raqamli salohiyatini”ning asosini tashkil qiladi. 
Jamiyatda boshlangʻich umumiy ta’limning asosiy oʻquv dasturini oʻzlashtirish natijalariga qoʻyiladigan talablariga muvofiq, oʻqitish mazmuni “Informatika va axborot texnologiyalari” fanidan oʻquvchilarning metafandan va fanlardan shaxsiy natijalarga erishishiga qaratilgan boʻlishi shart. 
“Informatika va axborot texnologiyalari” fanini oʻqitish oʻziga xos xususiyatlarga ega boʻlib, zamonaviy boshlangʻich sinf oʻqituvchisida nafaqat kasbiy salohiyatni, balki raqamli iqtisodiyot sharoitida ishlaydigan mutaxassisga xos boʻlgan asosiy qobiliyatlarni mujassam boʻlishini ham talab qiladi.
Oʻqituvchi amaliy faoliyatining eng muhim tarkibiy qismi uning nazoratli-baholash faoliyati boʻlib, u hozirgi vaqtda katta oʻzgarishlarni boshdan kechirmoqda. Amaldagi diagnostika va test topshiriqlari tizimi individual bilimlarning rivojlanishini tekshirish vazifasiga emas, balki maktab oʻquvchilarining fan boʻyicha shakllangan bilimlari, koʻnikmalari va malakalari asosida oʻquv, bilish va oʻquv-amaliy topshiriqlarni hal qilish qobiliyatini baholashga yoʻnaltirilgan boʻlishi shart. 
Boshlangʻich sinflarda “Informatika va axborot texnologiyalari” fanining maqsad va vazifalari
Boshlangʻich ta’limning eng muhim asosiy maqsadi keyingi ta’limning mustahkam poydevorini yaratish, ularning oʻquv va bilish faoliyatini mustaqil boshqarish malakalarini rivojlantirishdan iborat.
Boshlangʻich sinflarda “Informatika va axborot texnologiyalari” fani ikki jihatdan koʻrib chiqiladi. 
Birinchisi, axborot olami, jonli tabiat, jamiyat va texnikadagi axborot jarayonlarining umumiyligi haqida yaxlit va tizimli qarashni shakllantirishdan iborat. Shu nuqtayi nazardan, “Informatika va axborot texnologiyalari” fanini oʻqitishning boshlangʻich bosqichida maktab oʻquvchilari insonning axborot faoliyati haqida zarur birlamchi tushunchalarni olishlari kerak.
 “Informatika va axborot texnologiyalari” fanini oʻqitishning birlamchi bosqichidagi ikkinchi jihat – bu axborotni olish, qayta ishlash, uzatish, saqlash va foydalanish, oʻquv va amaliy muammolarni kompyuter va boshqa axborot va kommunikatsiya texnologiyalari vositalaridan foydalangan holda hal qilish usullarini oʻzlashtirish va vositalarini ishlab chiqishdan iborat. Bu jihat boshlangʻich sinf oʻquvchilarini uzluksiz ta’limga tayyorlashda oʻquv axborot resurslaridan: musiqa kutubxonalari, video kutubxonalar, multimedia oʻquv dasturlari, boshqa oʻquv fanlari boʻyicha elektron ma’lumotnomalar va ensiklopediyalar, ijodiy va boshqa loyihaviy ishlarni amalga oshirishda faol foydalanish uchun tayyorlash bilan bogʻliq.
Shu munosabat bilan boshlangʻich sinflarda “Informatika va axborot texnologiyalari” fani kompleks xarakterga ega. Bir tomondan, nazariy va amaliy ravishda kompyutersiz oʻqitish amalga oshiriladi, bu insonning axborot faoliyati, ijtimoiy ahamiyatga ega axborot resurslarini (kutubxonalar, arxivlar, Internet saytlari, elektron omborlar va boshqalar) tashkil etish toʻgʻrisida birlamchi tushunchalarni shakllantirishni oʻz ichiga oladi. Ma’lumotlar bilan ishlashning axloqiy va axloqiy me’yorlari haqida gapirganda esa, boshqa tomondan, foydalanuvchilarni amaliy oʻqitish va ularda kompyuter, AKTdan amaliy muammolarni hal qilish uchun foydalanish toʻgʻrisida birlamchi gʻoyalarni shakllantirish muhimligini qayd etish joiz.
Shunday qilib, boshlangʻich maktabda “Informatika va axborot texnologiyalari” fanini oʻqitishdan asosiy maqsad – raqamli iqtisodiyot amal qilishi sharoitida jamiyat talablariga javob beradigan zaruriy shaxsiy xislatlarni, jumladan, quyidagi raqamli salohiyat asoslarini oʻquvchilarga singdirish muhim vazifa hisoblanadi:
oʻquvchilarda axborot haqidagi, jonli tabiat, jamiyat, texnikadagi axborot jarayonlarining umumiyligi haqidagi gʻoyalar yaxlitligini anglash tasavvurlarini shakllantirish;
oʻquvchilarda raqamli jamiyatda shaxsning xavfsiz axborot faoliyati qobiliyatini shakllantirish;
oʻquvchilarda axborotni olish, qayta ishlash, uzatish, saqlash va undan foydalanish, kompyuter va boshqa zamonaviy axborot-kommunikatsiya texnologiyalari vositalaridan foydalangan holda oʻquv va amaliy masalalarni hal qilish usullari va vositalaridan foydalanish qobiliyatini shakllantirish.
Boshlangʻich maktabda “Informatika va axborot texnologiyalari” fanidan natijalarga erishishga qaratilgan vazifalar
Boshlangʻich sinflarda “Informatika va axborot texnologiyalari” fanidan natijalarga erishishga qaratilgan asosiy vazifalar quyidagilardan iborat: 
oʻquvchilar har bir dars mavzusi boʻyicha asosiy tushunchalarning mohiyatini tushunishi;
oʻquvchilar axborot, kompyuter va zamonaviy axborot-kommunikatsiya texnologiyalari vositalari bilan ishlashning xavfsiz va samarali modelini tushunishi;
dars jarayonida qoʻllanadigan zamonaviy metodlar va oʻquv qoʻllanmalarini qoʻllash orqali oʻquvchilar dunyoqarashni kengaytirish;
oʻquvchilarda algoritmik va tanqidiy fikrlash (axborotni tahlil qilish, sintez qilish, tasniflash hamda umumlashtirish) qobiliyatini rivojlantirish;
oʻquvchilar muammoli ta’lim (muammo, faraz, yechim variantlari) qobiliyatini rivojlantirish.
[bookmark: _Hlk185883731][bookmark: _Hlk185883783]Bugungi kunda ta’lim jarayonida maktab o‘quvchilari uchun tayyorlangan yangi darsliklarda nafaqat fanlar, balki XXI-asrda zarur bo‘lgan hayotiy ko‘nikmalar ham o‘rgatiladi. Ular Xalqaro kongress markazida boshlang‘ich sinflar uchun ishlab chiqilgan yangi avlod darsliklari taqdimotida ham namoyish etildi. Yangi avlod darsliklarida o‘quv-metodik komplekslar (O‘MK) asosini tanqidiy fikrlash, jamoaviy ishlash, ijodkorlik (kreativlik) va muloqot qilish ko‘nikmalarini rivojlantirish (4K) tamoyili asosida tashkil etilgan. 
Darsliklarni  ishlab chiqishda xalqaro dasturlar tomonidan o‘quvchilarning muvaffaqiyatlarini baholashda qo‘llaniladigan namunaviy topshiriqlar o‘rganib chiqildi va asos qilib olindi (PISA, PIRLS, TIMSS, EGMA, EGRA). 
O‘quv metodik komplekslar faol o‘quv jarayoni uchun to‘liq materiallar to‘plami: darsliklar, mashq daftarlari, o‘qituvchilar uchun uslubiy qo‘llanmalarni o‘z ichiga oladi. Shuningdek, Estudy elektron ta’lim platformasi ham ushbu tizimga uyg‘un tarzda kiritilgan. U matematika, tabiiy fanlar, informatika va axborot texnologiyalari kabi fanlar bo‘yicha o‘quv kurslarni hamda egallangan bilimlarni mustahkamlash uchun 300 dan ziyod tafakkur qilishni oshiradigan o‘yinli vazifalarni o‘z ichiga oladi. 
O‘quv-metodik komplekslar Android, IOS platformalari va "Matematika" va "Alifbo" mobil ilovalari uchun o‘zbek va rus tillarida ongni o‘stiradigan o‘yinlar to‘plamiga ega interfaol o‘quv dasturini ham o‘z ichiga oladi. 
1-3 sinflar uchun taqdim etilgan darsliklarning bir qismi, xususan, tasviriy san’at, o‘zbek tili va musiqiy savodxonlik bo‘yicha kitoblar kengaytirilgan reallik texnologiyalaridan foydalanilgan holda ishlab chiqilgan. Bu o‘quvchilarni fanga yanada ko‘proq qiziqtirish hamda bugungi o‘smirlar hayotida muhim bo‘lgan gadjetlarni foydali vositaga aylantirish maqsadida ishlab chiqildi. Kengaytirilgan reallik ilovasi 1-marta yuklab olinadi va oflayn rejimida ishlaydi. Ayni damda kitoblar yosh psixologiyasini hisobga olgan holda, ishlab chiqilgan. Masalan, birinchi sinfda ta’lim jarayoniga ko‘proq o‘yin orqali yondashiladi, ma’lumotlar asosan ko‘rsatish-vizual tarzda yetkaziladi. 
1-4-sinflar uchun yaratilgan yangi zamonaviy maktab darsliklari 4K modeliga asoslangan innovatsion yondashuvni taqdim etilgan. Ushbu metodologiya bolalarning har tomonlama rivojlanishiga qaratilgan bo‘lib, quyidagi asosiy kompetensiyalarni o‘z ichiga oladi:
Kollaboratsiya, kommunikatsiya, kreativ fikrlash va kritik fikrlash o‘quvchilarda tanqidiy fikrlash, ijodiy yondashuv, jamoada ishlash va muloqot ko‘nikmalarini shakllantiradi. 
O‘zbekiston Respublikasi Vazirlar Mahkamasining 726-qaroriga muvofiq taʼlim muassasalarining matbaa mahsulotlari texnik reglament asosida ishlab chiqariladi. Yangi boshlang‘ich sinf darsliklari ana shu texnik reglamentning eng maksimal darajasidan ham yuqori sifatda ishlab chiqarilgan. Bu o‘z navbatida darslikdan uzoq yil foydalanishga sabab bo‘ladi. Ular sifati va chidamlilik darajasi bo‘yicha Yevropa poligrafiyasi standartlariga to‘liq javob beradi. Darslikning vazni, o‘lchami, shriftlari bo‘yicha reglament tasdiqlangan va shu talablardan kelib chiqqan holda ishlab chiqarilgan. Darsliklar maktablarga ijara to‘lovisiz berilmoqda. Ilgari xorij tilidagi darsliklar bo‘yicha yetishmovchiliklar bo‘lar, o‘qituvchilar darslikka qo‘shib, qo‘shimcha adabiyotlar ham sotib olishlarni lozim bo‘lardi. Endilikda bunday muammolar yo‘q. Bundan tashqari, kitoblarning rang-barangligi barcha o‘quvchilarni quvontiradi. Yangi darsliklarning qismlarga bo‘lingani va o‘quvchiga qo‘shimcha yengillik yaratildi. 
Darsliklarni ishlab chiqishda bolalar ruhiy holati ham hisobga olinadi. Ularda ijodkorlar va fikrlash qobiliyatini oshirish uchun rasmlar va illyustratsiyalardan keng foydalanilgan. Ilmiy tadqiqotlar shuni ko‘rsatadiki, bola matnlarga nisbatan, tasvirlar orqali maʼlumotni tezroq qabul qiladi. Shu bois yangi darsliklarni yaratishda matnlar bilan birga, rangtasvirlarga ham alohida eʼtibor qaratilgan. Yangi darsliklarda oltita grafik qahramonlar bor. Ular dars jarayonida o‘quvchilar bilan g‘oyibona suhbatlashadi. 
Matematikada faqat misol va masalalar emas, balki to‘g‘ri qaror qabul qilish ham muhim ahamiyatga ega. Buning uchun o‘quvchi mantiqiy va tanqidiy fikrlashi kerak. Kitobda shunday o‘yinlar borki, ular o‘quvchini jamoaviy bo‘lib ishlashga o‘rgatadi. Jamoada o‘z fikrini ifodalay olishi esa bolada liderlik qobiliyatini oshiradi. Avvalgi darsliklarda pul bilan bog‘liq mavzular yo‘q edi. 3-sinfning matematika darsligiga esa ana shunday mavzu ham kiritilgan. Undagi masalalar hayotiy misollar bilan berilgani esa o‘quvchini yanada fanga bo‘lgan qiziqishini oshiradi. Ular nafaqat pulning son qiymatiga, balki uni qayerda ishlab chiqarilishi va unda nimalar tasvirlanganiga ham eʼtibor berishadi. Matematika darsligidagi masalalar tabaqalashtirish ko‘rinishida berilgan, yaʼni ular osonidan bosqichma-bosqich murakkablashib boradi. Tabiiyki, o‘quvchilarning bilim darajalari turlicha bo‘ladi. Shu boisdan yangi chop etilgan matematika darsligida esa o‘qituvchi o‘quvchisining bilim darajasiga qarab, misollarni taqsimlab berishi mumkin. Har bir o‘quvchi barcha masalalarni yechimini topishi shart emas. Ularni darsdan tashqari, mustaqil bajarsa ham bo‘ladi. 
Kundan kunga iqtidorli o‘quvchilar ko‘payib boryapti. Shu sababdan iqtidorli o‘quvchi 45 daqiqalik dars davomida o‘n ikkita misol va masalani yecholadi. Chunki unga bittasini tushuntirsangiz, qolganini o‘zi bajarib ketaveradi. Ammo sinfda yaxshi o‘zlashtirolmaydigan o‘quvchilar ham bor. Masalan, sinfda to‘rtta ana shunday o‘quvchi bo‘lsa, unga 6-8 ta misol beriladi va javoblariga qarab ular ham shu darsda baholanadi. 
Xattoki ota-onalar ham darslik kitoblariga beeʼtibor emaslar. Ijtimoiy tarmoqlarda yangi darsliklar borasidagi tanqidiy fikrlarni aynan ota-onalar tomonidan joylanayotgani fikrimizning yaqqol isbotidir. Demak, muammoli topshiriqlarni bajarishda ota-onalar uchun ham seminarlar o‘tishi kerak. Ayrim o‘qituvchilar ham dars vaqtida ulgurmayotgani, bolalar o‘zlashtirolmayotgani haqidagi vajlarni keltirmoqdalar, ammo yuqorida aytib o‘tilganidek kitobda berilgan misol va masalalarning barchasini bitta darsda barcha o‘quvchilar bajarishi shart degani emas. Matematika faqatgina misol va masalaga asoslangan fan emas. Unda tanqidiy fikrlab, mulohaza yuritib qaror qilinishi kerak bo‘lgan jihatlar ham bor. Bu borada eski darsliklar sayoz edi. O‘quvchilarimiz ijod yoki Prezident maktablariga tayyorlanayotganda qiynalardi. Ularni imtihonga tayyorlashda qo‘shimcha adabiyotlarni izlashga majbur edik. Yangi darsliklar esa matematikaning barcha ustunliklarini o‘z ichiga olgan. Faqatgina o‘qituvchi o‘z ustida ishlab, uni o‘quvchiga to‘g‘ri tushuntira olishi kerak. 

Nazorat uchun savollar:
1 Boshlang‘ich ta’lim fanlari uchun yaratilgan yangi darslik va o‘quv-uslubiy qo‘llanmalar tahlili haqida.
2. Alifbe, ona tili, oʻqish savodxonligi, matematika, tabiiy fanlar, tarbiya, informatika va axborot texnologiyalari, tasviriy san’at, texnologiya fanlari darsliklarining tahlili, muammolari nimalar? 
3.Alifbe, ona tili, oʻqish savodxonligi, matematika, tabiiy fanlar, tarbiya, informatika va axborot texnologiyalari, tasviriy san’at, texnologiya fanlari darsliklardagi muammolarni  bartaraf etish yo‘llari haqida.  









